《解连环 暮春》
清代·叶璧华

冷风凄雨。酿离怀万种，困人如许。黝梨云、深掩重门，看碧愁红许，韶光依稀谁主。

记一枕、游仙曾驻。叹天风缥渺，碎佩零环，春与归去。

恹恹绮窗日暮。爱低垂翠幕，香麝微贮。叹绿阴、子满枝头，甚花事匆匆，绾留不住。

悄卷湘帘，盼新月、三分媚妩。恼双栖、杏梁燕子，旧愁如诉。

作者简介：1841-1915，字润生，别字婉仙，客家人，嘉应白渡堡（今梅县丙村镇）卢陵乡人，自号古香阁主人。是清末民初岭东著名女诗人、教育家。与大埔范荑香、嘉应黎玉珍并称“晚清粤东三大女诗人”，著有《古香阁诗集》2卷。